בית המדרש לרבנים באמריקה

בית המדרש לרבנים באמריקה (באנגלית: The Jewish Theological Seminary of America, ובקיצור: JTS, "הסמינר התאולוגי היהודי של אמריקה") הוא המרכז האקדמי והרוחני העליון של הזרם היהודי הקונסרבטיבי. המוסד שוכן ברובע מנהטן בעיר ניו יורק, בקרבת אוניברסיטת קולומביה. היסטוריה בית המדרש לרבנים הוקם בשנת 1886 כמוסד להכשרת רבנים ברוח המסורת ובשילוב המחקר המודרני. בין יוזמי הקמתו היו הרבנים והמלומדים שבתאי מוראיס (Sabato Morais), הנרי פררה מנדס (Henry Pereira Mendes), כורש אדלר (Cyrus Adler) ואלכסנדר קאהוט (Alexander Kohut). הללו התארגנו בתגובה למצע פיטסבורג הרדיקלי של רבני הרפורמים, על מנת להקים מוסד להכשרת רבנים שיקדם תפיסת עולם יהודית שמרנית יותר מזו שהוצגה בבית המדרש הרפורמי, ההיברו יוניון קולג'. בשנותיו הראשונות עמד בראש המוסד הרב שבתאי מוראיס (Sabato Morais). הנשיא השני של המוסד, החל משנת 1902, היה שניאור זלמן שכטר, חוקר הגניזה הקהירית, והוא שהנחיל למוסד את תפיסת העולם של היהדות הקונסרבטיבית ומשך אליו חוקרים בעלי שיעור קומה בתחום מדעי היהדות. מחלקות הלימודים בנוסף לבית הספר לרבנות ולבית הספר לחזנות ומוזיקה יהודית ע"ש ה.ל. מילר, המכשירים ומסמיכים רבנים וחזנים לזרם הקונסרבטיבי, קיימות במוסד עוד שלוש מחלקות לימודים ("בתי ספר" schools): מכללת ליסט (List College) מעניקה תעודת בוגר (ב.א.) בשיתוף עם אוניברסיטת קולומביה ומכללת ברנרד, בית הספר לתארים מתקדמים ע"ש גרשון קקסט (Kekst Graduate School) מעניק תוארי מ.א. ודוקטורט במדעי היהדות, ובית הספר ע"ש וויליאם דייוידסון מעניק תוארי מ.א. ודוקטורט בתחומי החינוך והמנהיגות היהודית. הספרייה ספריית הסמינר היא אחת הספריות למדעי היהדות הגדולות והחשובות בעולם, והיא מכילה כתבי יד נדירים וחשובים, ביניהם 43,000 קטעים מהגניזה הקהירית. ההיסטוריון והבביליוגרף אלכסנדר מארכס (Alexander Marx) כיהן כספרן ראשי במשך 50 שנה (1903-1953) והוא שקיבץ ספרים מתורמים פרטיים על מנת ליצור את האוסף שהיווה את הגרעין לספרייה. ב-18 באפריל 1966 פרצה במגדל הספרייה שריפה שכילתה כשבעים אלף כרכים. עוד רבים אחרים ניזוקו מעשן וממים, אך כתבי היד הנדירים, שהיו במיקום אחר בבניין, לא נפגעו. בוגרי המוסד וחוקריו בין הבוגרים הראשונים של בית המדרש היו יוסף צבי הרץ, שהתמנה בשנת 1894 לרב בית כנסת בסירקיוז ובהמשך היה הרב הראשי של האימפריה הבריטית, ומרדכי קפלן, שהיה למנהיג הרוחני של היהדות הרקונסטרוקציוניסטית (Reconstructionist Judaism התנועה ליהדות מתחדשת) ובהשראתו נפתח בעיר פילדלפיה בשנת 1968 בית המדרש הרקונסטרוקציוניסטי לרבנים. כמה ממורי ובוגרי בית המדרש זכו בפרס ישראל: שאול ליברמן זכה בקטגוריה של מדעי הרוח (1971), והפרס בקטגוריה של חקר התלמוד הוענק לחיים זלמן דימיטרובסקי (1994), לאברהם גולדברג (2000), לדוד הלבני (2008) ולשמא פרידמן (2014). הסמכת נשים לרבנות לאחר שהזרמים היהודי הרפורמי והרקונסטרוקציוניסטי הסמיכו נשים לרבנות כבר בראשית שנות ה-70, הצביע סנאט הפקולטה של בית המדרש לרבנים בשנת 1983 לאחר ויכוחים ממושכים בעד הסמכת נשים לרבנות, ובשנה שלאחר מכן התקבלו ללימודי רבנות 23 נשים. איימי איילברג הייתה האישה הראשונה שהוסמכה לרבנות קונסרבטיבית באביב של שנת 1985. רשימת מוסדות וארגונים המסונפים לבית המדרש לרבנים המוזאון היהודי של ניו יורק (The Jewish Museum of New York) בית המדרש לרבנים של אמריקה הלטינית : Seminario Rabinico Latinoamericano) כנסת הרבנים מכון שכטר למדעי היהדות בירושלים מכון שוקן למחקר היהדות (ירושלים) רשת מחנות קיץ "רמה" בארצות הברית, קנדה וישראל ראשי בית המדרש שבתאי מוראיס, 1886–1897 שניאור זלמן שכטר, 1902–1915 כורש אדלר, 1915–1940 לואי פינקלסטיין, 1940–1972 גרשון דוד כהן, 1972–1986 יצחק שורש, 1986–2006 ארנולד אייזן , 2006–2020 שולי רובין שוורץ 2020 - 2026 ראו גם רשימת אנשי סגל בית המדרש לרבנים באמריקה שיש עליהם ערך בוויקיפדיה. לקריאה נוספת קישורים חיצוניים אתר האינטרנט הרשמי של JTS (באנגלית) בית המדרש לרבנים באמריקה, ברשת החברתית פייסבוק בית המדרש לרבנים באמריקה, ברשת החברתית X (טוויטר) בית המדרש לרבנים באמריקה, ברשת החברתית אינסטגרם יאיר אטינגר, היצרן המוביל לחתני פרס ישראל בחקר התלמוד, באתר הארץ, 5 במאי 2014 בית המדרש לרבנים באמריקה, באתר אנציקלופדיה בריטניקה (באנגלית) בית המדרש לרבנים באמריקה (ניו יורק), דף שער בספרייה הלאומית תמונות בניין המוסד, באתר cultureNOW (באנגלית) הערות שוליים